Espoo Metro Areena

**Espoo Metro Areena** (aikaisemmin **Barona Areena** ja **LänsiAuto Areena**) on Espoon Tapiolan Urheilupuistossa sijaitseva, vuonna 1999 valmistunut urheilun ja viihteen monitoimihalli. Se toimii Suomen koripallomaajoukkueen sekä jääkiekon SM-liigassa pelaavan Kiekko-Espoon kotihallina.

Areenalla on järjestetty myös muun muassa tenniksen Davis Cupin otteluita sekä vuoden 2019 jääkiekon naisten MM-kisat. Urheilun lisäksi areenalla voidaan järjestää yritystilaisuuksia, konsertteja ja televisiolähetyksiä, kuten Emma Gaala 2024 ja 2025 sekä Uuden musiikin kilpailu 2018.

## Historia

### Valmistuminen ja areenan nimi
Monitoimiareenan suunnitteli arkkitehtitoimisto Matti Savolainen Oy, ja rakennusprojektista vastasi Rakennuttajatoimisto CMC Oy. Noin 20 miljoonan euron hintainen hanke rahoitettiin pääosin yksityisillä varoilla kuten sponsorisopimuksilla sekä aitioiden ja klubi-istuinten myynnillä. Ensimmäinen yleisötapahtuma järjestettiin 28. tammikuuta 1999, kun hallissa pelattiin jääkiekon SM-liigan ottelu Blues–HIFK, jonka HIFK voitti maalein 1–3. Vuonna 2001 areenan pääomistajaksi tuli liikemies Jussi Salonojan omistama Erja-yhtymä Oy.

Henkilöstöpalveluyritys Barona tuli hallin nimisponsoriksi kymmenvuotisella sopimuksella tammikuussa 2009. Sitä ennen rakennus tunnettiin LänsiAuto Areenan nimellä. Barona Areenan nimi päätettiin vaihtaa, kun Espoon kaupunki sopi hallia hallinnoivan yrityksen kanssa yhteistyösopimuksen 2015. Nimi vaihtui virallisesti 7. lokakuuta 2015.

### Espoon Bluesin, Espoo Unitedin ja Kiekko-Espoon kotihalli
Areena oli valmistumisestaan lähtien vuoden 2016 konkurssiinsa asti jääkiekon SM-liigassa pelaavan Espoo Bluesin kotihalli. Blues oli kevääseen 1998 asti nimeltään Kiekko-Espoo ja se pelasi kotiottelunsa Matinkylän jäähallissa. Uuden hallin valmistumiseen asti Blues pelasi evakossa Helsingin jäähallissa. Vuosina 2016–2018 Espoo United käytti Espoo Metro Areenaa omana kotihallinaan. Suomi-sarjan kaudella 2019–2020 Kiekko-Espoo siirtyi pelaamaan Metro Areenalle. Kiekko-Espoo siirtyi pelaamaan SM-liigassa kaudelle 2024–2025. 

### Hallin ostokohu vuonna 2025-2026
Toukokuun 12. päivänä 2025 suomalainen sijoittajaryhmä osti Tapiolan Monitoimiareena Oy:n määräysvaltaisen osakekannan luxemburgilaisen Lombard International Assurance -vakuutusyhtiön kuoresta, joka oli hallin aiemman omistajan Jussi Salonojan velkojen vakuutena. Keskeisiin ostokonsortion jäseniin kuuluivat muun muassa kiinteistösijoittamiseen ja rakennuttamiseen erikoistunut Risto Kyhälä, joka on toiminut aiemmin muun muassa kiinteistösijoitusyhtiö Spondan toimitusjohtajana, sekä talous- ja liikejuridiikkaan erikoistunut asianajaja Mika Taberman, joka on muun muassa toiminut myös hallin edellisen omistajan Jussi Salonojan henkilökohtaisena asianajajana. Taberman toimi itse myös ostetun Tapiolan Monitoimiareena Oy:n hallituksen puheenjohtajana kaupan aikana. Kaupan ympärillä on nostettu poliisitutkinta Tabermanin toimista ja kaksoisroolista sekä ostajana että myyjänä tilanteessa, jossa hän olisi huhujen mukaan sivuuttanut oman tarjouksensa eduksi korkeamman tarjouksen. Velkojien edustaja asianajaja Kari Uotin mukaan Taberman järjesteli yhdessä Ålandsbankenin kanssa siten, että Kiekko-Espoon taustahenkilöiden antaman korkeamman 6.2 miljoonan euron tarjouksen sijaan hyväksyttiin Tabermanin oma yli miljoona euroa alhaisempi tarjous, minkä vuoksi velkojilta jäi merkittäviä varoja saamatta. Myös Jussi Salonoja on väittänyt kärsineensä Tabermanin kaupassa "seitsennumeroiset vahingot" ja tehneensä rikosilmoituksen.       

## Ominaisuudet
Halli on rakennettu nykytrendin mukaisesti helposti muunneltavaksi urheilun ja viihteen monitoimihalliksi. Hallin yleisökapasiteetti vaihtelee tilaisuuksien mukaan. Jääkiekko-ottelussa kiinteitä istumapaikkoja on 6&nbsp;982. Lisäksi hallissa on areenatasolle avoimia ravintolatiloja sekä runsaasti erikokoisia aitioita ja kokoustiloja.

Areenan pääasiallinen käyttäjä oli vuoden 2016 konkurssiinsa asti jääkiekon SM-liigassa pelannut Espoo Blues. Hallissa ovat esiintyneet myös Suomen jääkiekko- ja koripallomaajoukkue, Korisliigassa pelaava Espoon Honka ja Salibandyliigaa pelaava Esport Oilers. Hallissa on pelattu myös kaksi KHL-jääkiekkoliigan ottelua. Palloilun lisäksi areena on isännöinyt mm. nyrkkeily-, taitoluistelu-, tanssi- ja vapaaottelukilpailuja.

Musiikkiviihteen puolelta hallissa ovat vierailleet monet kotimaiset ja kansainväliset artistit. Uuden Musiikin Kilpailu on järjestetty areenalla neljä kertaa; 2013, 2014, 2017 ja 2018. Urheilun ja viihteen ohella areena on toiminut erilaisten messu-, myynti- ja yritystapahtumien näyttämönä.

Espoo Metro Areenan yhteydessä sijaitsee Tapiolan Harjoitusareena, jonka tehtävänä on palvella mm. Kiekko-Espoon ja espoolaisten taitoluisteluseurojen toimintaa. Harjoitusareenalla pelaa myös Kiekko-Espoon U20 ja Naisten joukkueet. Noin 500-paikkainen halli valmistui elokuussa 2015.


Tiedosto:Espoo Blues Dec03.jpg|
Tiedosto:Barona-areena logo.svg|Vanha logo
Tiedosto:Barona-areena.JPG|Halli ulkoa


## Lähteet

## Aiheesta muualla

*Espoo Metro Areenan sivut